Դվինի եկեղեցական ժողով (609-610)

Դվինի եկեղեցական ժողով 609 կամ 610 թվականին, Մարզպանական Հայաստանի մայրաքաղաք Դվինում ապագա կաթողիկոս Աբրահամ Ա Աղբաթանեցու և իշխան Սմբատ Բագրատունու օրոք, հոգևորական և աշխարհական անձանց մասնակցությամբ։ 

Աբրահամ Ա Աղբաթանեցու օրոք Վրաց եկեղեցին բաժանվել է Հայ եկեղեցուց(614 թվական)։ Բաժանումն առիթ է տվել բազմաթիվ գրագրությունների՝ Հայոց կաթողիկոսների և Վրաց Կյուրիոն կաթողիկոսի ու եպիսկոպոսների միջև։ Վրաց եկեղեցու նկատմամբ վերաբերմունքը ճշտելու նպատակով էլ գումարվել է Դվինի Գ ժողովը։ Քննվել է Վրաց կաթողիկոսի քաղկեդոնական լինելու խնդիրը, և ընդհանուր վճռով բոլոր վրացիները համարվել են քաղկեդոնականներ՝ իրենց Կյուրիոն կաթողիկոսին հետևողներ և դավանակից հայերից բաժանվածներ։

Աբրահամ Ա Աղբաթանեցին ժողովի որոշումից հետո մի «Շրջագայական թուղթ» է գրել՝ ուղղված ժողովրդին, որով հայտնել է գործի եղելությունը, նզովել Կյուրիոն կաթողիկոսին, նրա համախոհներին, պատվիրել խզել բոլոր հարաբերությունները վրացիների հետ, նրանց եկեղեցին չգնալ։ Դվինի Գ ժողովը եկեղեցական կանոններ չի սահմանել, միայն զրկել է վրացիներին հայոց հաղորդությունից։ Ժողովը որոշում է ընդունել Հայոց, Աղվանից, Սյունյաց աթոռների աստիճանների մասին և սահմանել 9 դասերի կարգը։ Հայ եկեղեցու գահակալը հռչակվել է պատրիարք, Աղվանից եկեղեցունը՝ արքեպիսկոպոս, Սյունյացը՝ մետրոպոլիտ։

Տես նաև 

 Դվինի եկեղեցական ժողով (506)
 Դվինի եկեղեցական ժողով (554)
 Դվինի եկեղեցական ժողով (645)
 Դվինի եկեղեցական ժողով (648)
 Դվինի եկեղեցական ժողով (719-720)

Արտաքին հղումներ 

 Հայաստանյայց առաքելական եկեղեցու ժողովներ, պաշտոնական կայք
 Դվինի Գ ժողով

Հայոց եկեղեցական ժողովներ
Հայկական մարզպանություն
7-րդ դար